Talle leerders op Schweizer tuis gehou vir veiligheidNog ŉ foto wat op dieselfde dag in die klas geneem is waar gesien kan word hoe swart en wit leerders by mekaar sit. Foto: Twitter Heelparty leerders van die Laerskool Schweizer-Reneke se ouers het hulle Vrydag ter wille van hul veiligheid by die huis gehou. Jozeph du Plessis, voorsitter van die skool se beheerliggaam, sê die situasie by die skool was Vrydagoggend “kalm en rustig” ná Donderdag se vurige betoging nadat ŉ foto van die gr. R-klas opslae gemaak het omdat kinders kwansuis volgens hul ras geskei is. Du Plessis kon nie gerugte bevestig dat die klas se juffrou, Elana Barkhuizen, dorpuit gevlug het nie. Hy sê wel Barkhuizen, ŉ toegewyde onderwyseres met jare lange ervaring hier en by vorige skole, is nie beskikbaar om met die media te praat nie. Gevra waarom die vier swart kinders op die foto apart sit, het Du Plessis gesê die foto is kort ná die begin van die eerste skooldag geneem toe die kinders nog vreemd en onseker was. “Sy het waarskynlik die gevoel gekry om die kinders bymekaar te laat sit sodat hulle mekaar kan console.” Dis ongelooflik hoe die eerste foto soos ŉ absolute veldbrand ontplof het. Op foto’s wat direk daarna geneem is, sê Du Plessis, kan gesien word hoe die kinders gelukkig en deurmekaar sit. “Dis eintlik ongelooflik hoe die eerste foto, nadat iemand dit in die sosiale media gedeel het, soos ŉ absolute veldbrand ontplof het.” Du Plessis sê hy kan nie dink dat teen die skoolhoof, Alwyn Henning, opgetree sal word nie. Wat met Barkhuizen gaan gebeur, sal waarskynlik volgende week bekendgemaak word wanneer die onderwysdepartement sy ondersoek na die voorval afhandel. Intussen sê die Menseregtekommissie (MRK) van sy amptenare het die skool Donderdag besoek waar hulle met Sello Lehari, Noordwes se LUR vir onderwys, en sy span beraadslaag het. Die kommissie sê hy sal nou met die departement saamwerk in die ondersoek na die aantygings van rassisme in die gr. R-klas. Terselfdertyd sal die departement ŉ taakspan aanstel om “transformasie by die skool te behartig”. Die departement het die MRK gevra om saam te werk in dié taakspan. Die kommissie sê hy is “diep besorg daaroor dat gevalle van diskriminasie en verwante onverdraagsaamheid binne die skolestelsel plaasvind. Skole is platforms vir onderrig en leer, nie net [van] ŉ formele leerplan nie, maar ook van fundamentele waardestelsels. “Hoewel dié tendens in skole uiters kommerwekkend bly, behoort ons dié geleentheid te gebruik om skole by transformasie te betrek en groter bewustheid tuis te bring.”